text:
4/2014. (III. 13.) Miniszterelnökségi utasítása a gépjárművek igénybevételének és használatának rendjéről és a hivatali célú utazás szabályairól.
A jogalkotásról szóló 2010. évi CXXX. törvény 23. § (5) bekezdés f ) pontja alapján – az államháztartásról szóló törvény végrehajtásáról
szóló 368/2011. (XII. 31.) Korm. rendelet 13. § (2) bekezdés f ) pontjára figyelemmel – a következő utasítást adom ki.
I. Fejezet
Általános rendelkezések 1. Az utasítás hatálya
1. § (1) Az utasítás hatálya kiterjed minden, a Miniszterelnökségnél a központi államigazgatási szervekről, valamint a Kormány
tagjai és az államtitkárok jogállásáról szóló 2010. évi XLIII. törvény (a továbbiakban: Ksztv.) alapján kinevezett, illetve
megbízott, továbbá állami vezetői szolgálati jogviszonyban, kormányzati szolgálati jogviszonyban, munkaviszonyban
álló személyre. Kiterjed az utasítás hatálya a Miniszterelnökség feladatai ellátásában jogszabály rendelkezése,
a miniszterelnök döntése vagy polgári jogi szerződés alapján közreműködő személyre, a miniszterelnöki megbízottra,
a miniszterelnöki és a miniszteri biztosra, valamint a kirendeléssel, kihelyezéssel vagy vezénylési megállapodással
foglalkoztatott munkatársra (a továbbiakban: foglalkoztatott).
(2) Az utasítás rendelkezéseit a Miniszterelnökség feladatellátása során felmerülő hivatali célú utazásokra kell alkalmazni.
A hivatali utazás céljára igénybe vehető:
a) személyes gépjárműhasználat az arra jogosultak részére;
b) a Közbeszerzési és Ellátási Főigazgatóság (a továbbiakban: KEF) által üzemeltetett, szervezeti egységhez
kirendelt gépjárművek;
c) a KEF által üzemeltetett kulcsos személygépjárművek;
d) taxi kártya;
e) a KEF taxipark igénybevétele.
(3) A Miniszterelnökségnél az arra jogosultak számára a gépjárműveket a KEF – a Közbeszerzési és Ellátási Főigazgatóságról
szóló 53/2011. (III. 31.) Korm. rendelet alapján – biztosítja és végzi a gépjárművek üzemeltetését.
2. Az utasítás célja 2. § Az utasítás célja a hivatali munka gördülékeny, ugyanakkor költségtakarékos megszervezése, a megfelelő
munkakörülmények biztosítása, a rendelkezésre álló erőforrások gazdaságos kihasználása érdekében a személyes
gépjárműhasználatra, valamint a hivatali célú utazásokra vonatkozó szabályok egységes rendszerbe foglalása.
3. Értelmező rendelkezések 3. § Jelen utasítás alkalmazásában:
a) személyes gépjárműhasználat: az állami vezetők és az államigazgatási szervek köztisztviselői számára
biztosított juttatásokról és azok feltételeiről szóló 192/2010. (VI. 10.) Korm. rendelet (a továbbiakban: 192/2010.
Korm. rendelet) 9–10. §-ában meghatározott személygépkocsi használata;
b) hivatali célú utazás: a Miniszterelnökség szervezeti és működési szabályzatában meghatározott feladatok
ellátása érdekében szükséges utazás, különösen a soron kívül szükségessé váló kézbesítés, egyeztetés vagy
ügyintézés, ide nem értve a munkába járással kapcsolatos utazási költségtérítésről szóló 39/2010. (II. 26.)
Korm. rendelet 2. §-ában meghatározott munkába járás, valamint hazautazás céljából igénybe vett utazást;
c) kulcsos személygépjármű: a KEF által üzemeltetett olyan személygépjármű, amellyel a forgalmi engedélybe
bejegyzett számú személy szállítható. Kulcsos személygépjárműhöz gépjárművezető nem biztosított,
annak vezetésére a KEF által kiállított állami gépjármű vezetési engedéllyel rendelkező személy jogosult az
engedélyezett használat időtartama alatt;
d) szervezeti egységhez kirendelt gépjármű: a 192/2010. Korm. rendelet 10. § (3) bekezdése által meghatározott
gépjármű;
e) taxi kártya: a személyszállítás díjaként fizetendő készpénzt helyettesítő fizetési eszköz, szigorú számadású,
egyedi sorszámozású plasztik kártya;
f ) taxipark: a KEF tartalék állományában lévő járművek és járművezetők szabad kapacitásának kihasználása
érdekében üzemeltetett gépjárművek;
g) állami gépjármű vezetési engedély: a KEF által a Miniszterelnökség részére biztosított gépjárművek vezetésére
feljogosító külön engedély;
h) szervezeti egység: a Miniszterelnökség szervezeti és működési szabályzatában meghatározott önálló szervezeti
egységek;
i) irányítási jogkört gyakorló vezető: a Miniszterelnökség szervezeti és működési szabályzata alapján az
adott szervezeti egység felett irányítási jogkört gyakorló, a Ksztv. 6. § szerint meghatározott állami vezető,
kormánybiztos, miniszterelnöki biztos;
j) munkatárs: a Miniszterelnökségnél kormánytisztviselői, kormányzati ügykezelői és munkavállalói, valamint
a Magyar Közigazgatási Ösztöndíj Program keretében foglalkoztatott ösztöndíjas jogviszonyban álló, továbbá
a Ksztv. 33. § (3) bekezdés szerinti miniszterelnöki megbízott;
k) adminisztrátor: az egyes szervezeti egységeknél a taxi kártya felvételére, a kártyaállomány kezelésére, őrzésére,
az igénybe vevő részére történő átadására és a nyilvántartás vezetésére a szervezeti egység vezetője által
kijelölt munkatárs;
l) KEF elszámoló: a KEF alkalmazottja, aki végzi a taxi kártyák kiadását, nyilvántartásának ellenőrzését, teljesítési
igazolások kiküldését, aláírt teljesítési igazolások ellenőrzését.
4. Személyes gépjárműhasználatra jogosultak 4. § (1) Személyes gépjárműhasználatra jogosult:
a) gépkocsivezetővel a 192/2010. Korm. rendelet 9. § (1) bekezdése alapján a miniszterelnök-helyettes, a jogi
ügyekért felelős államtitkár, a külügyi és külgazdasági ügyekért felelős államtitkár;
b) a 192/2010. Korm. rendelet 9. § (2) bekezdése értelmében a közigazgatási minőségpolitikáért és
személyzetpolitikáért felelős miniszter engedélye alapján a Miniszterelnökséget vezető államtitkár, valamint
a Miniszterelnökségen működő államtitkár kabinetfőnöke, a helyettes államtitkárok, valamint a miniszterelnökhelyettes kabinetfőnöke;
c) a Miniszterelnökségen foglalkoztatott, a 192/2010. Korm. rendelet 1. § (1) bekezdése értelmében a 192/2010.
Korm. rendelet hatálya alá tartozó további személyek a 192/2010. Korm. rendelet 13. §-a szerinti egyedi
miniszterelnöki engedély alapján.
(2) Az (1) bekezdés b) pontjában meghatározott személyek részére személyes használatú gépjármű, gépkocsivezető
a 192/2010. Korm. rendelet 13. §-a szerinti egyedi miniszterelnöki engedély alapján is adható.
(3) Az egyedi miniszterelnöki engedélyt írásban kell megkérni. Az engedélykéréshez ajánlott formanyomtatványt az
utasítás 1. melléklete tartalmazza.
5. A hivatali célú utazásokra vonatkozó általános rendelkezések
5. § (1) Hivatali utazás céljából az 1. § (2) bekezdésében felsorolt utazási lehetőségeket az ott meghatározott sorrendben kell
igénybe venni.
(2) A KEF tulajdonában álló kulcsos személygépjárművek, valamint a taxipark keretében üzemeltetett gépjárművek
használata, üzemeltetése során, a felmerült felelősségi kör kérdéseiben a KEF eljárásrendjét és előírásait kell alkalmazni
a jelen utasításban foglaltaknak megfelelően, melyet a KEF az Ellátási Portálon tájékoztató formájában közzétesz.
(3) A kulcsos személygépjárművek, valamint a taxipark igénybevétele esetén az előzetes igénylést a szervezeti egység
vezetőjének jóváhagyását követően, az irányítási jogkört gyakorló állami vezető engedélye alapján lehet a KEF-nél
előterjeszteni.
(4) A KEF által üzemeltetett személygépjárművek kizárólag a KEF által kiállított állami gépjármű vezetési engedéllyel
vezethetőek.
(5) Saját tulajdonú gépjármű hivatali célú utazáshoz történő igénybevétele esetén a Miniszterelnökség nem téríti meg
az utazással kapcsolatosan felmerülő költségeket.
(6) Nincs lehetőség az utasítás hatálya alá tartozó közlekedési lehetőségeknek a Miniszterelnökség költségén történő
magáncélú igénybevételére.
II. fejezet
Részletes rendelkezések 1. Szervezeti egységhez kirendelt gépjárművek igénybevétele
6. § (1) Amennyiben a szervezeti egység rendelkezik szervezeti egységhez kirendelt gépjárművel, a szervezeti egység
munkatársai elsősorban ezt a gépjárművet kötelesek igénybe venni hivatali utazás céljára. A szervezeti egységhez
kirendelt gépjárművet az a munkatárs vezetheti, aki érvényes gépjármű vezetői engedéllyel, valamint állami
gépjármű vezetési engedéllyel rendelkezik. Amennyiben a gépjárművet ugyanabban az időben a szervezeti egység
másik munkatársa használja, az 1. § (2) bekezdésében foglaltakat kell alkalmazni, az ott meghatározott sorrendben.
(2) A szervezeti egységhez kirendelt gépjármű használatáról a szervezeti egység vezetője – az egy időben felmerülő
feladatok rangsorolásával, az ellátandó feladat és az munkatársak összes körülményeinek mérlegelésével – dönt.
2. A KEF által üzemeltetett kulcsos személygépjármű igénybevétele
7. § (1) A KEF által üzemeltetett kulcsos személygépjárművek igénylése a 2. melléklet szerinti adatlapon történik.
A  munkatársnak érvényes gépjármű vezetői engedéllyel, valamint állami gépjármű vezetési engedéllyel kell
rendelkeznie. Az engedélyek másolatát az igénylő adatlaphoz mellékelni kell, az igénylést a szervezeti egység
vezetőjének is jóvá kell hagynia.
(2) Az igénylést a gazdálkodásért felelős helyettes államtitkár engedélyezi.
 (3) A kulcsos személygépjárművek átadás-átvételére és használatára, a menetlevél vezetési kötelezettségre vonatkozóan
a KEF eljárásrendje és előírásai szerint kell eljárni.
3. Taxi kártya 8. § (1) A taxi kártya csak Budapesten és annak közigazgatási határától számított 20 km-es körzeten belül vehető igénybe.
A szervezeti egység vezetője által javasolt esetekben, az irányítási jogkört gyakorló állami vezető egyetértésével,
a gazdálkodásért felelős helyettes államtitkár jóváhagyásával a taxi kártya kivételesen indokolt esetben távolabbi
utazásra is igénybe vehető, feltéve, hogy az utazás nem minősül kiküldetésnek és az ilyen utazáshoz az 1. §
(2) bekezdésében biztosított további lehetőségek használata akadályba ütközik.
(2) A taxi kártya kizárólag személyszállításra, a KEF által lebonyolított közbeszerzési eljárás nyerteseként szerződött,
a kártyán feltüntetett szolgáltató személygépjármű parkjához tartozó személygépjárművel történő utazáshoz
használható fel. A közbeszerzési eljárás nyertesével a KEF köt szerződést a személyszállítási szolgáltatásra.
(3) Taxi kártya nélküli igénybevétel esetén készpénzes számlát a KEF csak akkor fogad be, ha azt a közbeszerzési eljárás
nyertes szolgáltatója a KEF nevére és címére (Közbeszerzési és Ellátási Főigazgatóság, 1024 Budapest, Margit krt. 85–87.)
állítja ki és az igénybe vevő által előkészített, és a szervezeti egység vezetője, valamint az irányítási jogkört gyakorló
állami vezető által jóváhagyott írásos indoklást a gazdálkodásért felelős helyettes államtitkár elfogadja és engedélyezi
annak elszámolását. Más társaságtól származó számlát a KEF nem fogad be.
(4) Az állami vezetők kivételével a személyes használatra biztosított személygépkocsi használatára jogosult személyek
taxi kártyát csak abban az esetben igényelhetnek, amennyiben a személyes használatra biztosított gépkocsi nem
üzemel, vagy a jogosult személy a gépjárművezetésben valamilyen oknál fogva (pl. személyi sérülés) korlátozott.
9. § (1) Az utazásra feljogosító taxi kártya az alábbi adatokat tartalmazza:
a) a kibocsátó neve, telefonszáma;
b) a kártya sorszáma.
(2) Az utazásra szolgáló minden egyes taxi kártya egyedi sorszámmal ellátott. A taxi kártyák beszerzéséről a KEF
Gépjármű-fenntartási és Üzemeltetési Főosztálya (a továbbiakban: GFÜF) gondoskodik.
(3) A gazdálkodásért felelős helyettes államtitkár a 3. mellékletben szereplő „Formalevél taxi kártya igényléséhez”
nyomtatvány kitöltésével határozza meg, hogy az egyes szervezeti egységek részére ellátmányként hány darab
taxi kártya igényelhető, valamint – a szervezeti egységek vezetőjének javaslata alapján – kijelöli a kártyákat és
a nyilvántartásokat kezelő adminisztrátort és helyettesét, akik a kijelölést aláírás mintájuk megadásával tudomásul
veszik.
(4) A taxi kártyát a szervezeti egységnél az adott nyilvántartás kezelésére kijelölt adminisztrátor a 4. mellékletben szereplő
„Felelősségvállalási nyilatkozat” kitöltését és aláírását követően, megőrzési felelősség mellett, átadás-átvételi jegyzék
aláírása alapján személyesen veszi át a KEF elszámolótól.
(5) A szervezeti egység vezetője a gazdálkodásért felelős helyettes államtitkár által kijelölt adminisztrátor és helyettes
nevét és aláírás mintáját a KEF elszámolójának köteles megküldeni. Az adminisztrátor vagy helyettesének
személyében történő változást a szervezeti egység vezetője köteles haladéktalanul bejelenteni az 5. mellékletben
szereplő „Átadás-átvételi jegyzőkönyv” kitöltése és a KEF elszámolójának történő megküldése útján.
(6) Az átvett taxi kártyákat, nyilvántartási űrlapokat és az utazási bizonylatokat az adminisztrátor kezeli és más által
hozzá nem férhető, zárható helyen őrzi. Az adminisztrátor feladata továbbá az utazásokról a 6. melléklet szerinti
nyilvántartás naprakész vezetése. Az adminisztrátor nyilvántartását az irányítási jogkört gyakorló állami vezető és
a Miniszterelnökség belső ellenőre bármikor, a KEF elszámolója előzetes időpont egyeztetéssel ellenőrizheti.
10. § (1) A taxi kártyával történő utazás engedélyezése a szervezeti egység vezetőjének, akadályoztatása esetén
a helyettesítésére jogosult személy feladata. Az adminisztrátor csak az utazásra adott vezetői engedély birtokában
adhat taxi kártyát az igénybe vevőnek. A szervezeti egység vezetője az engedélyt a 6. mellékletnek az „engedélyező
aláírása” rovatának kitöltésével adja meg.
(2) A taxi kártya átadásával egyidejűleg az adminisztrátor tájékoztatja az igénybe vevőt a taxi kártya használatával
kapcsolatos kötelezettségeiről.
(3) A taxi kártya kiadásakor az igénybe vevő a 6. melléklet „igénybe vevő aláírása” rovatában aláírásával igazolja a taxi
kártya átvételét. Az igénybe vevő az adminisztrátortól a taxi kártyát megőrzési és elszámolási kötelezettséggel
veszi át.
(4) Igénybe vevő a taxi kártyát az utazás végén a gépjárművezető részére átadja, aki a POS terminálon azt lehúzza, beírja
a szükséges adatokat, majd a terminál nyomógombjainak segítségével az igénybe vevő – az adatok ellenőrzését
követően – a kártyához tartozó PIN kódot beüti, így teljesíti a fizetési kötelezettséget. A POS terminál által kinyomtatott
bizonylat másodpéldányát a gépjárművezető az igénybe vevőnek átadja, aki azt elszámolási kötelezettséggel
megőrzi.
(5) A taxi kártyát az igénybe vevő más személyre nem ruházhatja át, és kizárólag a jelen utasításban foglaltak szerinti
hivatali célra használhatja fel.
(6) Az utazást követően az igénybe vevő a POS terminál bizonylatát köteles haladéktalanul leadni a szervezeti egység
azon adminisztrátorának, akitől a taxi kártyát a (2) bekezdés szerint átvette. Az adminisztrátor az igénybe vevőtől
átvett bizonylatot a taxi kártyához tartozó nyilvántartó laphoz tűzi és a rajta szereplő összeget a megfelelő rovatba
bevezeti.
(7) Amennyiben a szervezeti egység kezelésében lévő taxi kártya a felhasználás során elvész, lehetőség van annak
pótlására. A kártya pótlása díjköteles. Az esedékes díjat a KEF az Ellátási Portálján teszi közzé. A pótlási díjat az
igénybe vevő köteles a KEF részére 8 munkanapon belül a megküldött csekk felhasználásával postai úton vagy a KEF
pénztárában személyesen befizetni.
(8) A taxi kártya elvesztése esetén az érintett igénybe vevő soron kívül köteles munkaidőben a KEF elszámolót, munkaidőn
kívül a GFÜF illetékesét telefonon értesíteni, aki haladéktalanul intézkedik a kártya letiltásáról. Ezt követően az
igénybe vevő soron kívül köteles a szervezeti egység vezetője részére az eseményről feljegyzést készíteni. A feljegyzés
másolati példányát a nyilvántartást vezető adminisztrátor – a szervezeti egység vezetőjének aláírását követően –
a  KEF elszámolójának, az irányítási jogkört gyakorló állami vezetőnek, valamint a gazdálkodásért felelős helyettes
államtitkárnak haladéktalanul – elektronikus formában is (e-mailben vagy faxon) – megküldeni köteles. Az eredeti
feljegyzést a kártya nyilvántartó lapjához kell csatolni és azokat 3 munkanapon belül le kell adni a KEF elszámolójának.
Ezt követően a kezelő adminisztrátor a 3. melléklet szerinti igénylőlap KEF részére történő megküldésével új taxi
kártyát igényelhet. Engedélyezett igénylés esetén az igénylő szervezeti egység részére a KEF az igénylés beérkezését
követő egy munkanapon belül új taxi kártyát biztosít.
(9) Amennyiben a taxi kártya olyan mértékben megrongálódik, amely annak használhatóságát akadályozza, úgy az
érintett igénybe vevő köteles a szervezeti egység vezetője részére az eseményről feljegyzést készíteni. A feljegyzés
másolati példányát a nyilvántartást vezető adminisztrátor – a szervezeti egység vezetőjének aláírását követően –
a KEF elszámolójának, az irányítási jogkört gyakorló állami vezetőnek, valamint a gazdálkodásért felelős helyettes
államtitkárnak megküldeni köteles. Az eredeti feljegyzést a kártya nyilvántartó lapjához kell csatolni és azokat
3 munkanapon belül le kell adni a KEF elszámolójának, aki a kártyát az átadás-átvételi jegyzéken történő aláírásával
visszaveszi. Ezt követően az adminisztrátor a 3. melléklet szerinti igénylőlap KEF részére történő megküldésével új taxi
kártyát igényelhet. Engedélyezett igénylés esetén az igénylő szervezeti egység részére a KEF az igénylés beérkezését
követő egy munkanapon belül új taxi kártyát biztosít.
11. § A taxi kártya PIN kóddal működik. A taxi kártyához tartozó PIN kódot a KEF elszámolója a kártya átadás-átvételekor közli
az adminisztrátorral. A PIN kódot az adminisztrátor csak a taxi kártya használatára feljogosított személlyel közölheti.
A PIN kódot a taxi kártyán vagy mellette feltüntetni tilos. Ha az érintett igénybe vevő a PIN kódot elfelejti, az utazás
végén – készpénzes fizetés ellenében – készpénzes számlát tud kérni a gépjárművezetőtől a 8. § (2) bekezdésben
foglaltak szerint.
12. § (1) A taxi kártyák felhasználásának pénzügyi fedezetéül az ilyen módon történő utazások negyedéves költségkeretét
a KEF költségvetésében a Miniszterelnökség részére ezen jogcímen rendelkezésre álló tárgyévi előirányzat erejéig,
a szervezeti egység létszámát és feladatait is figyelembe véve, az egyes szervezeti egységeknél várható ilyen módon
történő utazási szükségletek és azok gyakorisága, valamint az utazások előrelátható költségének nagyságrendje
alapján, a gazdálkodásért felelős helyettes államtitkár határozza meg legkésőbb a tárgyév január 31-éig. A szervezeti
egység köteles a munkáját, az utazásokat úgy megszervezni, hogy a részére biztosított utazási költségkeret
a tárgynegyedévben elegendő legyen.
(2) Az utasításban foglaltak szerinti utazásra a szervezeti egység részére jóváhagyott költségkeret jogszerű és takarékos
felhasználását az irányítási jogkört gyakorló állami vezető köteles az utasítás 6. melléklete szerinti nyilvántartás adatai
útján, folyamatosan figyelemmel kísérni. A negyedéves költségkeret a (3) bekezdés szerinti engedély alapján léphető
túl.
(3) Amennyiben az adott negyedévben az utazásra fordítható, a szervezeti egység részére megállapított költségkeret
túllépése várható, úgy az irányítási jogkört gyakorló állami vezető előterjesztésére a gazdálkodásért felelős helyettes
államtitkár a következő negyedévet terhelő pénzügyi pótelőirányzatot engedélyezhet. Az előterjesztésében az
irányítási jogkört gyakorló állami vezető bemutatja az egység adott negyedévben taxi kártyával történt utazásait és
a pénzügyi pótelőirányzat engedélyezésének és igénybevételének indokát.
(4) Ha a pótelőirányzat iránti igény nem alkalomszerű, azaz a szervezeti egységnél rendszeresen és visszatérően
jelentkezik, úgy az utazási költségkeret korábbiakban jóváhagyott összegét felül kell vizsgálni. A felülvizsgálat
szempontjaira az (1) bekezdésben foglaltak az irányadók. Amennyiben a felülvizsgálat eredményeként a költségkeret
felemelése indokolt, úgy azt a gazdálkodásért felelős helyettes államtitkár hagyja jóvá. Ez az emelés összességében
nem eredményezheti a Miniszterelnökség keretének a KEF költségvetésében történő emelését.
13. § (1) A taxi szolgáltatótól havonta kapott részletes számlaösszesítő melléklete alapján a KEF elszámolója az egyes
szervezeti egységek részére az adott egységnél a havonta történő utazások részletezését és összköltségét tartalmazó
kimutatást küld, amelyet a szervezeti egység kijelölt adminisztrátora soron kívül köteles összevetni az általa vezetett
nyilvántartással. A kimutatás szervezeti egységhez érkezésétől számított 3 munkanapon belül az irányítási jogkört
gyakorló állami vezető által aláírtan kell az összevetés eredményét a KEF elszámolója felé visszaigazolni. Amennyiben
a nyilvántartás és a kimutatás között eltérés van, azt – szükség esetén a szolgáltató bevonásával is – tisztázni kell.
(2) Az (1) bekezdés szerinti határidő betartásáért az irányítási jogkört gyakorló állami vezető felel. Visszaigazolás
hiányában vagy annak késedelmes teljesítése esetén a szervezeti egység a visszaigazolás pótlásáig, illetve a késedelem
megszűntéig a részére megállapított utazási keret felhasználására nem jogosult, így a visszaigazolás teljesítéséig taxi
kártya igénybevétele nem engedélyezhető, az érintett taxi kártyák használatát a szolgáltatónál le kell tiltani.
(3) A KEF elszámolójának felhívására a szervezeti egységnél lévő, a taxi kártyák nyilvántartó lapjához tűzött igazolások
alapján a KEF felé történő alkalomszerű elszámolás a szervezeti egységnél a taxi kártyák kezelésével, őrzésével
megbízott adminisztrátor feladata és felelőssége.
14. § (1) Amennyiben a taxi kártyák kezelésével, megőrzésével megbízott adminisztrátor a rábízott taxi kártyákkal nem tud
elszámolni, úgy erről a szervezeti egység vezetője jegyzőkönyvet vesz fel, amelyet az elszámolásra kötelezett személy
feletti munkáltatói jogkör gyakorlónak meg kell küldeni. A taxi kártyák engedély nélküli felhasználása esetén az
irányítási jogkört gyakorló állami vezető az adminisztrátorral szemben – kár keletkezésének hiányában is – vizsgálatot
indíthat.
(2) Az utasításban foglaltak megsértésével okozott kárért a kárt okozó munkatárs – az egyéb alkalmazható
jogkövetkezmények mellett – kártérítési felelősséggel tartozik.
4. Taxipark 15. § A KEF által üzemeltetett taxiparkba tartozó, gépjárművezető által vezetett személygépjármű igénylése az utasítás
2. mellékletében foglalt adatlapon történik. Az igénylést a szervezeti egység vezetőjének jóváhagyását követően
a gazdálkodásért felelős helyettes államtitkár engedélyezi.
III. Fejezet
Záró rendelkezések 16. § (1) A taxi kártya használatára vonatkozó technikai tudnivalókról (illetékes személyek és elérhetőségeik, nyilvántartások
vezetése) a GFÜF ad tájékoztatást.
(2) A taxi kártyák felhasználásának 2014. évre vonatkozó negyedéves költségkereteit a gazdálkodásért felelős helyettes
államtitkár jelen utasítás hatálybalépését követő 15 munkanapon belül határozza meg.
(3) A taxi kártyával történő ellátásra az utasítás hatálybalépését követően a szervezeti egységektől a gazdálkodásért
felelős helyettes államtitkár részére érkező igénylések alapján folyamatosan kerül sor, egyidejűleg jegyzőkönyv
alapján visszavonásra kerülnek a korábban átadott csekktömbök. A jegyzőkönyv formátumával, tartalmával és
mellékleteivel kapcsolatban a GFÜF ad tájékoztatást.
(4) Jelen utasítás rendelkezéseit a Miniszterelnökség belföldi és ideiglenes külföldi kiküldetéseivel kapcsolatos kiadások
elszámolásáról szóló 10/2011. (VIII. 4.) Miniszterelnökségi utasításával összhangban kell alkalmazni.
17. § (1) Ez az utasítás a közzétételét követő napon lép hatályba.
 (2) Hatályát veszti az eseti személyszállítási feladatok igénybevételéről, valamint az igénybevételre vonatkozó szabályzat
kiadásáról szóló 3/2011. (II. 18.) Miniszterelnökségi utasítás. Lázár János s. k.,
 Miniszterelnökséget vezető államtitkár


type: legislation

jurisdiction: Hungary

text:
217/2018. (V. 22.) KE határozata közigazgatási államtitkári kinevezésről.
Az Alaptörvény 9. cikk (4) bekezdés j) pontja, valamint a közszolgálati tisztviselőkről szóló 2011. évi CXCIX. törvény
215.  § (2)  bekezdése alapján – a  miniszterelnök javaslatára – dr. Janó Márk Ádámot 2018. május 22-ei hatállyal
a Miniszterelnökség közigazgatási államtitkárává kinevezem.
Budapest, 2018. május 20. Áder János s. k.,
 köztársasági elnök


text:
31/2015. (VI. 30.) MvM rendelete az Információs Hivatal állománytáblázatának elkészítésére vonatkozó részletes szabályokról.
A rendvédelmi feladatokat ellátó szervek hivatásos állományának szolgálati jogviszonyáról szóló 2015. évi XLII. törvény 341.  §
(1)  bekezdés 1.  pontjában kapott felhatalmazás alapján, a  Kormány tagjainak feladat- és hatásköréről szóló 152/2014. (VI. 6.)
Korm. rendelet 4. § 13. pontjában meghatározott feladatkörömben eljárva a következőket rendelem el:
1. § E rendelet alkalmazásában
a) állománytáblázat: az  Információs Hivatal (a  továbbiakban: Hivatal) szervezeti és működési szabályzata
mellett a  Hivatal működésének a  rendvédelmi feladatokat ellátó szervek hivatásos állományának szolgálati
jogviszonyáról szóló 2015. évi XLII. törvény (a továbbiakban: Hszt.) 2. § 4. pontja szerinti alapvető okmánya,
b) miniszter: a polgári hírszerzési tevékenység irányításáért felelős miniszter,
c) pénzügyi szerv: a Hivatal pénzügyi, gazdasági feladatokat ellátó szervezeti eleme,
d) személyügyi szerv: a Hivatal személyügyi feladatokat ellátó szervezeti eleme.
2. § (1) Az állománytáblázat tartalmazza:
a) a szervezeti elem megnevezését és a  szervezeti elem hierarchiában elfoglalt helyének és tagozódásának
megjelölését,
b) a szervezeti elemnél rendszeresített hivatásos, közalkalmazotti státuszok, illetve beosztások (munkakörök)
– a beosztás besorolási kategória szerint csökkenő sorrendben történő – felsorolását,
c) a szervezeti elemnél rendszeresített státusz 14 karakteres státuszazonosító számát,
d) a beosztás (munkakör) besorolását (a 14 karakteres státuszazonosító szám 11–12. karaktereként a besorolási
osztályt, kategóriát a kódolásnak megfelelő arab számmal megjelenítve),
e) a beosztás megnevezését,
f ) a beosztáshoz rendszeresített – az abban elérhető legmagasabb – rendfokozatot,
g) a beosztáshoz tartozó szolgálati öltözet típusát ("E" egyenruha, "V" vegyes ruha, "P" polgári ruha),
h) a beosztás Hivatal feladatköréhez kapcsolódását („A” alapfeladatot ellátó, „NA” nem alapfeladatot ellátó),
i) a beosztás képesítési követelményének 14 karakteres kódszámát,
j) a szervezeti ábrát,
k) a rendszeresített státuszok összesítő táblázatát,
l) az a)–k)  pontban meghatározottakon kívül mindazokat az  adatokat, amelyet a  Hivatal sajátos működése
következtében az állománytáblázatban szükséges feltüntetni.
 (2) Az állománytáblázatban elkülönítetten kell szerepeltetni a rendelkezési és a kihelyezett állománykategóriát.
3. § (1) A  pénzügyi kimutatás tartalmazza a  rendszeresített szolgálati beosztáshoz tartozó státuszazonosító számot,
a  besorolási kategóriát és a  fizetési fokozatot, a  beosztási illetményt, illetve a  szolgálati időpótlékra, a  hivatásos
pótlékra és az  egyéb pótlékok mértékére vonatkozó adatokat. A  pénzügyi kimutatásban a  beosztási illetményt
a besorolási kategória fizetési fokozata szerint kell szerepeltetni.
(2) A pénzügyi kimutatásban a rendszeresített, de be nem töltött beosztásokat (a továbbiakban: üres beosztás) is fel kell
tüntetni.
(3) A  pénzügyi kimutatásban az  üres tiszti és tiszthelyettesi beosztások esetében a  beosztáshoz rendelt besorolási
kategória 4. fizetési fokozatának megfelelő illetményszorzót, vezetői beosztások esetében a  vezetői beosztáshoz
rendelt besorolási kategória 1. fizetési fokozata szerinti illetményszorzót, 100%-os szolgálati időpótlékot, valamint
az üres beosztáshoz rendelt képesítési követelmény szerinti idegennyelvtudási-pótlékot kell figyelembe venni.
4. § A státuszazonosító szám képzésének módját az 1. melléklet, a képesítési követelmény kódszáma képzésének módját
a 2. melléklet, a Hivatal státuszokra való tagozódásának mintáját a 3. melléklet, a rendszeresített státuszok összesítő
táblázatát a 4. melléklet tartalmazza.
5. § (1) Az állománytáblázatot a személyügyi szerv készíti elő.
 (2) Az  előkészített állománytáblázathoz írásban és számítógépes adathordozón csatolni kell a  pénzügyi szerv által
készített, az 5. melléklet szerint előkészített pénzügyi kimutatást.
 (3) Az állománytáblázatot úgy kell előkészíteni, hogy az a pénzügyi kimutatással megfeleltethető legyen.
 (4) Az állománytáblázatot és a pénzügyi kimutatást a főigazgató terjeszti fel jóváhagyásra a miniszterhez.
6. § (1) Az állománytáblázat módosítására az állománytáblázat elkészítésére vonatkozó szabályokat megfelelően alkalmazni
kell azzal, hogy az  állománytáblázat módosítása esetén be kell mutatni a  módosításnak a  rendszeres személyi
juttatásokra gyakorolt hatását is.
(2) Az állománytáblázat módosítása esetén – ha szükséges – a pénzügyi kimutatás módosítását is elő kell készíteni.
 (3) A pénzügyi kimutatást – a (2) bekezdésben meghatározottakon túl – évente két alkalommal, az elemi költségvetés
benyújtását követő 30 napon belül, illetve a  következő évi költségvetés tervezéséhez kapcsolódóan a  személyi
juttatások előirányzat-igényeinek alátámasztásaként a pénzügyi szerv köteles előkészíteni.
7. § A  főigazgató a  miniszter által jóváhagyott állománytáblázatban megállapított státuszoktól évente legfeljebb
huszonöt státusz erejéig saját hatáskörben – a miniszter egyidejű tájékoztatása mellett – eltérhet, átsorolhat, illetve
átcsoportosíthat, feltéve, hogy a rendszeres személyi juttatásokra az átsorolás nem gyakorol hatást.
8. §  A  hivatásos állomány tagját csak az  állománytáblázatban rendszeresített beosztásokon lehet foglalkoztatni.
A hivatásos állomány tagja nem tölthet be magasabb beosztást, mint amilyen státuszon foglalkoztatják.
9. § Ha a  Hivatal az  állománytáblázatban rögzített hivatásos állományú státuszon közalkalmazottat, illetve
közalkalmazotti státuszon a  Hivatal hivatásos állományú tagját kívánja foglalkoztatni, a  foglalkoztatáshoz egyedi
miniszteri jóváhagyás szükséges.
10. § Ez a rendelet 2015. július 1-jén lép hatályba.
11. § Az  új állománytáblázatot és a  pénzügyi kimutatást e  rendelet hatálybalépését követő 30 napon belül kell
jóváhagyásra felterjeszteni.
12. § Hatályát veszti a  polgári nemzetbiztonsági szolgálatok állománytábláinak elkészítésére vonatkozó részletes
szabályokról szóló 11/2009. (II. 2.) PTNM utasítás.
Lázár János s. k.,
 Miniszterelnökséget vezető miniszter